               COMISIA EUROPEANĂ
            Bruxelles, 3.6.2020
            COM(2020) 422 final
            Propunere de
            DECIZIE A PARLAMENTULUI EUROPEAN ŞI A CONSILIULUI
            privind mobilizarea marjei pentru situații neprevăzute în 2020 pentru a continua sprijinul umanitar acordat refugiaților din Turcia

               EXPUNERE DE MOTIVE

               1.CONTEXTUL PROPUNERII

               Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020
                  1
                („Regulamentul privind CFM”) permite mobilizarea marjei pentru situații neprevăzute până la 0,03 % din venitul național brut al UE-28, pentru a reacționa la circumstanțe neprevăzute, ca instrument de ultimă instanță. În ajustarea tehnică a CFM pentru 2020
                  2
               , pe baza articolului 6 din Regulamentul privind CFM, suma absolută a marjei pentru situații neprevăzute pentru exercițiul 2020 este stabilită la 5 096,8 milioane EUR.

               Comisia prezintă astăzi proiectul de buget rectificativ (PBR) nr. 5/2020
                  3
                pentru a continua să ofere sprijin refugiaților și comunităților-gazdă în Iordania, Liban și Turcia, ca răspuns la criza din Siria. La rubrica 4 (Europa în lume), Comisia propune ca în acest PBR să se aloce, în credite de angajament, 100 de milioane EUR ca sprijin pentru reziliență refugiaților și comunităților-gazdă în Iordania și Liban și 485 de milioane EUR pentru a asigura continuarea sprijinului umanitar de urgență acordat refugiaților în Turcia.

               După ce a efectuat o analiză detaliată a posibilității de a realoca sume semnificative în cadrul rubricii 4 (Europa în lume), Comisia a concluzionat că nu mai este posibil să se efectueze realocări în 2020. Marja nealocată încă disponibilă la această rubrică (103,4 milioane EUR) permite doar finanțarea în valoare de 100 de milioane EUR în credite de angajament pentru sprijinirea rezilienței comunităților-gazdă în Iordania și Liban. Cu toate acestea, partea rămasă din această marjă (3,4 milioane EUR) este în mare măsură insuficientă pentru a acoperi sprijinul umanitar de urgență acordat refugiaților în Turcia.

               Întrucât pachetele financiare ale celorlalte două instrumente speciale din Regulamentul privind CFM (marja globală pentru angajamente și Instrumentul de flexibilitate) sunt complet epuizate, Comisia propune, ca soluție de ultimă instanță, mobilizarea sumei de 481,6 milioane EUR din marja pentru situații neprevăzute pentru exercițiul 2020, astfel încât să asigure finanțarea integrală a creditelor de angajament aferente cheltuielilor de la rubrica 4 din bugetul general al Uniunii Europene pentru exercițiul financiar 2020, peste plafonul angajamentelor.

               2.JUSTIFICAREA MOBILIZĂRII

               2.1.INTRODUCERE

               În temeiul Declarației UE-Turcia, Comisia și statele membre au angajat, în două tranșe, 6 miliarde EUR sub formă de asistență a UE pentru refugiații din Turcia pentru perioada 2016-2019, acordate prin intermediul Instrumentului pentru refugiații din Turcia. Pachetul operațional al acestei finanțări a fost angajat în totalitate, iar contractarea va fi finalizată în cursul anului 2020. Plățile efectuate au ajuns la 3,2 miliarde EUR la sfârșitul lunii aprilie 2020.

               A doua tranșă de 3 miliarde EUR a fost programată pentru a asigura sustenabilitatea instrumentului și o preluare progresivă de către autoritățile turce a inițiativelor finanțate în cadrul instrumentului. Cu toate acestea, autoritățile turce nu sunt încă în măsură să continue să ofere sprijinul necesar pentru aproximativ 4 milioane de refugiați din Turcia pe termen mediu și lung. În cadrul Consiliului de asociere UE-Turcia din martie 2019, Turcia a solicitat sprijin din partea UE dincolo de instrumentul de sprijin pentru refugiați. Mai multe state membre au solicitat, de asemenea, în ultimele luni, să se acorde în continuare sprijin refugiaților din Turcia. Din cauza pandemiei de COVID-19, situația economică din Turcia se deteriorează, iar refugiații vulnerabili se numără printre persoanele cele mai grav afectate de criză.

               În acest context și pentru a evita o întrerupere a celor două proiecte cu consecințe umanitare și politice grave, este urgent să se furnizeze mijloacele necesare pentru finanțarea continuării celor două acțiuni principale de sprijin umanitar ale UE, „Plasa de siguranță socială de urgență” (ESSN) și „Transferuri condiționate de numerar pentru educație” (CCTE).

               Se preconizează că programul ESSN, care furnizează transferuri lunare de numerar către aproximativ 1,7 milioane de refugiați, se va epuiza în martie 2021, cel târziu, și sunt necesare 400 de milioane EUR pentru a-l prelungi până la sfârșitul anului 2021.

               CCTE oferă numerar familiilor de refugiați ai căror copii merg la școală în loc să lucreze. Actualul contract pentru CCTE se încheie în septembrie 2020, iar suma de 85 de milioane EUR este necesară de urgență pentru a permite derularea programului încă un an, până la sfârșitul lunii decembrie 2021.

               2.2.MARJA PENTRU SITUAȚII NEPREVĂZUTE, UN INSTRUMENT DE ULTIMĂ INSTANȚĂ

               Articolul 13 alineatul (1) din Regulamentul privind CFM definește marja pentru situații neprevăzute drept un instrument de ultimă instanță necesar pentru a se putea reacționa la circumstanțe neprevăzute. În conformitate cu punctul 14 din Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară
                  4
               , Comisia a efectuat o analiză a posibilității de realocare a unor sume importante în cadrul rubricii 4 (Europa în lume), însă a concluzionat că nu există posibilități de redistribuire în 2020.

               Întrucât marja nealocată disponibilă în cadrul acestei rubrici (3,4 milioane EUR) este insuficientă pentru finanțarea creșterii propuse a creditelor de angajament (și deoarece atât Instrumentul de flexibilitate, cât și marja globală pentru angajamente au fost deja complet epuizate în 2020, mobilizarea marjei pentru situații neprevăzute este singurul instrument disponibil – în ultimă instanță – pentru finanțarea cheltuielilor suplimentare rămase peste plafonul rubricii 4, astfel cum s-a propus în PBR nr. 5/2020.

               2.3.IMPACTUL BUGETAR AL SITUAȚIILOR NEPREVĂZUTE ÎN 2020

               Comisia propune mobilizarea a 481,6 milioane EUR prin intermediul marjei pentru situații neprevăzute în scopul de a răspunde nevoilor suplimentare legate de continuarea sprijinului umanitar de urgență acordat refugiaților în Turcia.

               Creditele de plată corespunzătoare vor fi incluse în plafonul pentru plăți. Prin urmare, nu este necesar să se mobilizeze marja pentru situații neprevăzute pentru plăți.

               3.COMPENSAREA MARJEI PENTRU SITUAȚII NEPREVĂZUTE PRIN PLAFOANELE CFM

               Articolul 13 alineatul (3) din Regulamentul privind CFM prevede ca sumele puse la dispoziție prin mobilizarea marjei pentru situații neprevăzute să fie compensate integral prin marjele pentru exercițiile financiare actuale sau viitoare.

               În conformitate cu articolul 13 alineatul (4) din Regulamentul privind CFM, sumele compensate nu se mobilizează suplimentar în contextul CFM, astfel încât valoarea totală a plafoanelor creditelor de angajament și de plată prevăzute în cadrul CFM pentru exercițiile financiare actuale și viitoare să nu fie depășită. În consecință, mobilizarea marjei pentru situații neprevăzute pentru creditele de angajament în 2020 în cadrul rubricii 4 și compensarea aferentă trebuie să respecte plafonul total al angajamentelor pentru exercițiul 2020, ultimul din perioada care face obiectul actualului CFM.

               Comisia propune compensarea consolidării propuse a cheltuielilor de la rubrica 4 prin deducerea din marja nealocată disponibilă sub plafonul de cheltuieli de la rubricile 5 (Administrație) și 2 (Creștere durabilă: resurse naturale).

               După compensare, ar rămâne disponibilă o marjă de 48,7 milioane EUR sub plafonul de cheltuieli de la rubrica 2 (Creștere durabilă: resurse naturale).

               Sub celelalte plafoane de cheltuieli nu ar mai rămâne nicio marjă disponibilă.

               Plafonul global al angajamentelor pentru CFM în ansamblu ar rămâne neschimbat.

               4.ELEMENTE SUPLIMENTARE

               Parlamentului European și Consiliului li se reamintește faptul că publicarea prezentei decizii în Jurnalul Oficial al Uniunii Europene trebuie să aibă loc cel mai târziu la data publicării PBR nr. 5/2020, în conformitate cu articolul 13 alineatul (1) ultima teză din Regulamentul privind CFM.

               Propunere de

               DECIZIE A PARLAMENTULUI EUROPEAN ŞI A CONSILIULUI

               privind mobilizarea marjei pentru situații neprevăzute în 2020 pentru a continua sprijinul umanitar acordat refugiaților din Turcia

               PARLAMENTUL EUROPEAN ȘI CONSILIUL UNIUNII EUROPENE,

               având în vedere Tratatul privind funcționarea Uniunii Europene,

               având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară
                  5
               , în special punctul 14,

               având în vedere propunerea Comisiei Europene,

               întrucât:

               (1) Articolul 13 din Regulamentul (UE, Euratom) nr. 1311/2013 al Consiliului
                  6
                a stabilit o marjă pentru situații neprevăzute de până la 0,03 % din venitul național brut al Uniunii.

               (2) În conformitate cu articolul 6 din Regulamentul (UE, Euratom) nr. 1311/2013, Comisia a calculat valoarea absolută a marjei pentru situații neprevăzute pentru exercițiul 2020
                  7
               .

               (3) După examinarea tuturor celorlalte posibilități financiare de reacție la situații neprevăzute din cadrul plafonului angajamentelor pentru 2020 pentru rubrica 4 (Europa în lume) din cadrul financiar multianual (CFM) și având în vedere faptul că niciun alt instrument special nu este disponibil în 2020 pentru a face față acestor circumstanțe, este necesar să se mobilizeze marja pentru situații neprevăzute pentru a răspunde nevoii urgente de a acorda sprijin umanitar refugiaților din Turcia prin majorarea creditelor de angajament din bugetul general al Uniunii pentru exercițiul financiar 2020 peste plafonul rubricii 4 din CFM.

               (4) Având în vedere această situație foarte specială, condiția de ultimă instanță prevăzută la articolul 13 alineatul (1) din Regulamentul (UE, Euratom) nr. 1311/2013 este îndeplinită.

               (5) Prezenta decizie este legată de finanțarea inclusă în bugetul rectificativ nr. 5 la bugetul general al Uniunii Europene pentru 2020. Pentru a se asigura coerența cu respectivul buget rectificativ, prezenta decizie ar trebui să se aplice de la data adoptării,

               ADOPTĂ PREZENTA DECIZIE:

               Articolul 1

               În cadrul bugetului general al Uniunii pentru exercițiul financiar 2020, se mobilizează marja pentru situații neprevăzute pentru a furniza suma de 481 572 239 EUR în credite de angajament peste plafonul angajamentelor de la rubrica 4 (Europa în lume) din cadrul financiar multianual.

               Articolul 2

               Suma de 481 572 239 EUR menționată la articolul 1 se compensează din marjele existente sub plafonul angajamentelor pentru exercițiul financiar 2020 ale următoarelor rubrici din cadrul financiar multianual:

               (a)rubrica 5 (Administrație): 16 248 368 EUR;

               (b)rubrica 2 (Creștere durabilă: resurse naturale): 465 323 871 EUR.

               Articolul 3

               Prezenta decizie intră în vigoare la data publicării în Jurnalul Oficial al Uniunii Europene.

               Decizia se aplică de la … [data adoptării**].

               Adoptată la Bruxelles,

                  Pentru Parlamentul European,
                        Pentru Consiliu,

                  Președintele
                        Președintele

                  [** Data urmează a fi introdusă de către Parlament înainte de publicarea în JO.]

                     (1)

                        JO L 347, 20.12.2013, p. 884.

                     (2)

                        COM(2020) 173, 2.4.2020.

                     (3)

                        COM(2020) 421, 3.6.2020.

                     (4)

                        JO C 373, 20.12.2013, p. 1.

                     (5)

                        JO C 373, 20.12.2013, p. 1.

                     (6)

                        Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).

                     (7)

                        Comunicarea Comisiei către Consiliu și Parlamentul European – Ajustare tehnică în ceea ce privește instrumentele speciale pentru 2020 [COM (2020) 173, 2.4.2020].


               COMISIA EUROPEANĂ
            Bruxelles, 22.3.2021
            COM(2021) 132 final
            2021/0067(NLE)
            Propunere de
            DECIZIE A CONSILIULUI
            privind poziția care urmează să fie adoptată, în numele Uniunii Europene, în cadrul Comitetului de asociere reunit în configurația „Comerț” și în cadrul Consiliului de asociere instituite prin Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte, în ceea ce privește un aviz favorabil referitor la foaia de parcurs completă aprobată de Guvernul Georgiei pentru punerea în aplicare a legislației în domeniul achizițiilor publice și de recunoaștere a finalizării etapei 1 din anexa XVI-B la Acordul de asociere

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii în cadrul Comitetului de asociere UE-Georgia reunit în configurația „Comerț”, în ceea ce privește adoptarea preconizată a unei decizii de acordare a unui aviz favorabil referitor la foaia de parcurs completă aprobată de Guvernul Georgiei pentru punerea în aplicare a legislației în domeniul achizițiilor publice și de recunoaștere a finalizării etapei 1 din anexa XVI-B la Acordul de asociere.

               În plus, prezenta propunere se referă la decizia de stabilire a poziției care urmează să fie adoptată în numele Uniunii în cadrul Consiliului de asociere UE-Georgia prin care se acordă acces pe piață părților, astfel cum se prevede în titlul IV din Acordul de asociere.

               2.Contextul propunerii

               2.1.Acordul de asociere

               Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte
                  1
               , (denumit în continuare „acordul”), instituie o zonă de liber schimb aprofundată și cuprinzătoare („DCFTA”), care urmărește să creeze condițiile pentru îmbunătățirea relațiilor economice și comerciale. Aceasta include apropierea progresivă a legislației în domeniul achizițiilor publice. Acordul a intrat pe deplin în vigoare la 1 iulie 2016.

               2.2.Comitetul de asociere reunit în configurația „Comerț”

               Comitetul de asociere reunit în configurația „Comerț” a fost instituit prin articolul 408 alineatul (4) din acord și îndeplinește sarcinile care îi sunt conferite în temeiul titlului IV din acord (Comerț și aspecte legate de comerț).

               În conformitate cu articolul 408 alineatul (3), Comitetul de asociere are competența de a adopta decizii în cazurile prevăzute în prezentul acord. Deciziile Comitetului de asociere sunt obligatorii, iar părțile iau măsurile adecvate pentru a le pune în aplicare. Comitetul de asociere își adoptă deciziile prin acord al părților, ținând seama de procedurile lor interne respective.

               2.3.Consiliul de asociere

               Consiliul de asociere a fost instituit prin articolul 404 din acord. El supraveghează și monitorizează punerea în practică și aplicarea acordului și reexaminează periodic funcționarea acordului din perspectiva obiectivelor sale. Pe lângă supravegherea și monitorizarea punerii în practică și a aplicării prezentului acord, Consiliul de asociere examinează toate problemele majore care apar în contextul acordului și orice alte aspecte bilaterale sau internaționale de interes comun.

               În conformitate cu articolul 406 din acord, Consiliul de asociere este împuternicit să ia decizii în cadrul acordului, care sunt obligatorii pentru părți. În special, potrivit articolului 419 alineatul (5), dacă părțile sunt de acord că măsurile necesare prevăzute în titlul IV (Comerț și aspecte legate de comerț) din acord au fost puse în aplicare și respectarea lor este asigurată, Consiliul de asociere, în temeiul competențelor care îi sunt conferite prin articolele 406 și 408 din acord, decide trecerea la o nouă fază a deschiderii piețelor, dacă acest lucru este prevăzut în titlul IV.

               Deciziile Consiliului de asociere sunt obligatorii, iar părțile iau măsurile adecvate pentru a le pune în aplicare. Consiliul de asociere adoptă deciziile și recomandările prin acord între părți, după îndeplinirea procedurilor lor interne respective.

               2.4.Actul preconizat a fi adoptat de Comitetul de asociere reunit în configurația „Comerț”

               Scopul actului preconizat este de a acorda un aviz favorabil recentei foi de parcurs complete privind reforma în domeniul achizițiilor publice, aprobată de Guvernul Georgiei, precum și de a confirma finalizarea etapei 1 din anexa XVI-B la acord (Calendar orientativ pentru reforma instituțională, apropierea legislației și accesul pe piață).

               Anexa XVI-B la DCFTA UE-Georgia prevede următoarele cerințe pentru finalizarea etapei 1:

               ·Punerea în aplicare a articolului 143 alineatul (2) și a articolului 144 din prezentul acord

               ·Acordul privind strategia de reformă prevăzută la articolul 145 din prezentul acord.

               În ceea ce privește prima cerință, articolul 143 alineatul (2) prevede că Georgia desemnează în special:

               ·un organism executiv la nivelul administrației publice centrale, însărcinat să garanteze o politică coerentă în toate domeniile legate de achizițiile publice. Acest organism facilitează și coordonează punerea în aplicare a prezentului capitol și îndrumă procesul de apropiere progresivă de acquis-ul Uniunii, astfel cum se prevede în anexa XVI-B la prezentul acord;

               ·un organism imparțial și independent însărcinat cu revizuirea deciziilor luate de autoritățile sau entitățile contractante în timpul atribuirii contractelor. În acest context, „independent” înseamnă că organismul este o autoritate publică distinctă de toate entitățile contractante și de agenții economici. Se prevede posibilitatea de a supune deciziile adoptate de acest organism controlului jurisdicțional.

               Aceste măsuri au fost finalizate la 23 aprilie 2014 prin Decretul guvernamental nr. 306 și, respectiv, la 2 iulie 2020 prin Legea nr. 6730 din Georgia.

               În conformitate cu articolul 144, părțile se conformează unui ansamblu de standarde de bază pentru atribuirea tuturor contractelor în conformitate cu alineatele (2)-(15) din prezentul articol în ceea ce privește publicarea, atribuirea contractelor și protecția judiciară. Aceste standarde de bază provin direct din normele și principiile achizițiilor publice, astfel cum au fost reglementate în acquis-ul Uniunii în domeniul achizițiilor publice, inclusiv principiul nediscriminării, al egalității de tratament, al transparenței și al proporționalității.

               Aceste principii au fost incluse în normele în domeniul achizițiilor publice din Georgia, prin introducerea unui sistem de achiziții publice electronice în 2010 și prin adoptarea Legii nr. 617 din 6 aprilie 2017 din Georgia de modificare a Legii privind achizițiile publice.

               În ceea ce privește a doua cerință a etapei 1 din anexa XVI-B, este necesară aprobarea unei foi de parcurs, astfel cum se prevede la articolul 145 din acord. Articolul 145 alineatul (1) din Acordul de asociere prevede că, înainte de începerea apropierii progresive, Georgia prezintă Comitetului de asociere reunit în configurația „Comerț” o foaie de parcurs completă pentru punerea în aplicare a capitolului 8 din titlul IV din acord, însoțită de un calendar și de descrierea etapelor principale. Acest document care, în conformitate cu Acordul de asociere, este conform cu etapele și calendarele stabilite în anexa XVI-B, include toate reformele referitoare la apropierea de acquis-ul Uniunii și la dezvoltarea capacităților instituționale.

               La 31 martie 2016, Guvernul Georgiei a aprobat Decretul nr. 536 al Guvernului Georgiei privind aprobarea Foii de parcurs „privind modificările planificate în domeniul achizițiilor publice preconizate în conformitate cu obligațiile dintre Georgia și UE în cadrul acordului privind o zonă de liber schimb aprofundată și cuprinzătoare (DCFTA)”. Acest decret a fost modificat prin Decretele guvernamentale nr. 154 din 22 ianuarie 2018 și nr. 974 din 12 iunie 2020. Foaia de parcurs îndeplinește cerințele prevăzute la articolul 145 alineatul (1).

               Actul preconizat va deveni obligatoriu pentru părți în conformitate cu articolul 145 alineatul (2) din acord, potrivit căruia „după obținerea unui aviz favorabil din partea Comitetului de asociere reunit în configurația « Comerț », foaia de parcurs este considerată drept documentul de referință pentru punerea în aplicare a prezentului capitol. Uniunea face tot posibilul pentru a ajuta Georgia la punerea în aplicare a foii de parcurs.” În conformitate cu articolul 146 alineatul (3), recunoașterea finalizării etapei 1 din anexa XVI-B va permite Comitetului de asociere reunit în configurația „Comerț” să procedeze la evaluarea următoarei etape.

               2.5.Decizia preconizată a Consiliului de asociere privind accesul pe piață

               După recunoașterea finalizării etapei 1, Consiliul de asociere decide, în conformitate cu articolul 146 alineatul (2) și cu articolul 419 alineatul (5), precum și cu calendarul pentru reforma instituțională, apropierea legislației și accesul pe piață prevăzute în anexa XVI-B, să acorde acces reciproc pe piață pentru produse pentru autoritățile guvernamentale centrale.

               3.Pozițiile care urmează să fie adoptate în numele Uniunii

               Poziția care urmează să fie adoptată în numele Uniunii de către Comitetul de asociere reunit în configurația „Comerț” are scopul de a acorda un aviz favorabil foii de parcurs aprobate de Guvernul Georgiei pentru punerea în aplicare a legislației în domeniul achizițiilor publice.

               În plus, aceasta urmărește recunoașterea faptului că, prin aprobarea strategiei cuprinzătoare de reformă în conformitate cu articolul 145 și prin recunoașterea punerii în aplicare a articolului 143 alineatul (2) și a articolului 144 din acord, Georgia a finalizat etapa 1 din anexa XVI-B la Acordul de asociere (Calendar orientativ pentru reforma instituțională, apropierea legislației și accesul pe piață).

               În conformitate cu articolul 145 alineatul (2) din acord, după obținerea unui aviz favorabil din partea Comitetului de asociere reunit în configurația „Comerț”, foaia de parcurs este inclusă ca document de referință pentru punerea în aplicare a capitolului 8 din titlul IV al Acordului de asociere.

               Poziția care urmează să fie adoptată în numele Uniunii de către Consiliul de asociere urmărește luarea unei decizii cu privire la acordarea unui acces suplimentar pe piață părților, astfel cum se prevede în titlul IV din acord.

               Aceste decizii trebuie să fie abordate în contextul mai larg al eforturilor depuse de UE și Georgia pentru apropierea legislațiilor lor, inclusiv în domeniul achizițiilor publice, în vederea stabilirii condițiilor pentru consolidarea relațiilor economice și comerciale.

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Noțiunea de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt, de asemenea, incluse instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  2
               .

               4.1.2.Aplicarea la cazul în discuție

               Comitetul de asociere reunit în configurația „Comerț” este un organism instituit în temeiul unui acord, și anume Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte.

               Actul pe care Comitetul de asociere reunit în configurația „Comerț” este invitat să îl adopte constituie un act cu efecte juridice. Actul preconizat va avea caracter obligatoriu în temeiul dreptului internațional, în conformitate cu articolul 408 alineatul (3) din acord.

               Decizia Consiliului de asociere de a acorda acces reciproc pe piață va produce efecte juridice pe teritoriile semnatarilor, în temeiul articolului 406 alineatul (1) din acord,

               Actele preconizate nu completează și nu modifică cadrul instituțional al acordului

               În consecință, temeiul juridic procedural al deciziei propuse este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului preconizat cu privire la care se adoptă o poziție în numele Uniunii. În cazul în care actul preconizat urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Obiectivul principal și conținutul actului preconizat se referă la garantarea punerii în aplicare a politicii comerciale comune a Uniunii.

               Prin urmare, temeiul juridic material al deciziei propuse este articolul 207 alineatul (4) primul paragraf din TFUE.

               4.3.Concluzie

               Temeiul juridic al deciziei propuse trebuie să fie articolul 207 alineatul (4) primul paragraf din TFUE, coroborat cu articolul 218 alineatul (9) din TFUE.

               5.Publicarea actelor preconizate

               În conformitate cu articolul 145 alineatul (2), actul Comitetului de asociere reunit în configurația „Comerț” va include foaia de parcurs aprobată de autoritățile din Georgia ca document de referință pentru capitolul 8 din titlul IV din acord și recunoaște finalizarea etapei 1 din anexa XVI-B (Calendar orientativ pentru reforma instituțională, apropierea legislației și accesul pe piață). Decizia Consiliului de asociere de a acorda acces reciproc pe piață va produce drepturi și obligații. Prin urmare, este oportun ca actele să fie publicate în Jurnalul Oficial al Uniunii Europene după adoptare.

               2021/0067 (NLE)

               Propunere de

               DECIZIE A CONSILIULUI

               privind poziția care urmează să fie adoptată, în numele Uniunii Europene, în cadrul Comitetului de asociere reunit în configurația „Comerț” și în cadrul Consiliului de asociere instituite prin Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte, în ceea ce privește un aviz favorabil referitor la foaia de parcurs completă aprobată de Guvernul Georgiei pentru punerea în aplicare a legislației în domeniul achizițiilor publice și de recunoaștere a finalizării etapei 1 din anexa XVI-B la Acordul de asociere

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte
                  3
                (denumit în continuare „acordul”) a fost încheiat de Uniune prin Decizia (UE) 2016/838 a Consiliului
                  4
                și a intrat în vigoare la 1 iulie 2016.

               (2)Articolul 145 alineatul (1) din acord prevede că Georgia trebuie să prezinte Comitetului de asociere reunit în configurația „Comerț” o foaie de parcurs completă pentru punerea în aplicare a legislației referitoare la achizițiile publice, însoțită de un calendar și de descrierea etapelor principale, care trebuie să includă toate reformele referitoare la apropierea legislativă de acquis-ul Uniunii.

               (3)În temeiul articolului 145 alineatul (2) din acord, este necesar un aviz favorabil din partea Comitetului de asociere reunit în configurația „Comerț” pentru ca foaia de parcurs completă să devină un document de referință pentru procesul de punere în aplicare, și anume în ceea ce privește apropierea legislației în domeniul achizițiilor publice de acquis-ul Uniunii.

               (4)În conformitate cu articolul 146 alineatul (2) din acord, apropierea de acquis-ul Uniunii trebuie să se realizeze conform etapelor consecutive stabilite în programul din anexa XVI-B la acord. Punerea în aplicare a fiecărei etape trebuie să fie evaluată de Comitetul de asociere, reunit în configurația „Comerț” prevăzută la articolul 408 alineatul (4) din acord, și, după o evaluare pozitivă de către respectivul comitet, trebuie să fie legată de acordarea reciprocă a accesului pe piață, în conformitate cu anexa XVI-B la acord.

               (5)Comitetul de asociere reunit în configurația „Comerț” urmează să adopte o decizie în conformitate cu articolul 11 alineatul (2) din anexa II la Decizia nr. 1/2014 a Consiliului de asociere UE-Georgia din 17 noiembrie 2014 privind regulamentul de procedură, prin care să emită un aviz cu privire la foaia de parcurs aprobată de autoritățile din Georgia, precum și o evaluare a apropierii până în prezent a legislației din Georgia de dreptul Uniunii în finalizarea etapei 1 prevăzute în anexa XVI-B la acord. Foaia de parcurs a fost aprobată de Guvernul Georgiei prin Decretul nr. 536 al Guvernului Georgiei din 31 martie 2016 privind aprobarea Foii de parcurs „privind modificările planificate în domeniul achizițiilor publice preconizate în conformitate cu obligațiile dintre Georgia și UE în cadrul domeniului de aplicare al acordului privind o zonă de liber schimb aprofundată și cuprinzătoare (DCFTA)”, astfel cum a fost modificat prin Decretele nr. 154 din 22 ianuarie 2018 și nr. 974 din 12 iunie 2020 ale Guvernului Georgiei.

               (6)După recunoașterea finalizării etapei 1, Consiliul de asociere trebuie să ia o decizie, în conformitate cu articolul 11 alineatul (2) din anexa I la Decizia nr. 1/2014 a Consiliului de asociere UE-Georgia din 17 noiembrie 2014 privind regulamentul de procedură, în ceea ce privește acordarea accesului reciproc pe piață, în conformitate cu anexa XVI-B la acord, pentru produsele pentru autoritățile guvernamentale centrale.

               (7)Este oportun să se stabilească poziția care urmează să fie adoptată în numele Uniunii în cadrul Comitetului de asociere reunit în configurația „Comerț”, precum și în cadrul Consiliului de asociere, întrucât deciziile preconizate vor fi obligatorii pentru Uniune,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul Comitetului de asociere reunit în configurația „Comerț” în ceea ce privește foaia de parcurs completă aprobată de Guvernul Georgiei, precum și finalizarea etapei 1 prevăzute în anexa XVI-B la acordul privind o zonă de liber schimb aprofundată și cuprinzătoare (DCFTA) se bazează pe proiectul de decizie a Comitetului de asociere reunit în configurația „Comerț” anexat la prezenta decizie, în anexa I.

               Articolul 2

               Poziția care urmează să fie adoptată în numele Uniunii în cadrul Consiliului de asociere în ceea ce privește acordarea accesului reciproc pe piață în conformitate cu anexa XVI-B se bazează pe proiectul de decizie a Consiliului de asociere anexat la prezenta decizie, în anexa II.

               Articolul 3

               După adoptare, decizia Comitetului de asociere reunit în configurația „Comerț” menționată la articolul 1 și decizia Consiliului de asociere menționată la articolul 2 se publică în Jurnalul Oficial al Uniunii Europene.

               Articolul 4

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        JO L 261, 30.8.2014, p. 744.

                     (2)

                        Hotărârea Curții de Justiție din 7 octombrie 2014 în cauza Germania/Consiliul, C-399/12, ECLI:EU:C:2014:2258, punctele 61-64.

                     (3)

                        JO L 261, 30.8.2014, p. 4.

                     (4)

                        Decizia (UE) 2016/838 a Consiliului din 23 mai 2016 privind încheierea, în numele Uniunii Europene, a Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte (JO L 141, 28.5.2016, p. 26).

    ---documentbreak---

               COMISIA EUROPEANĂ
            Bruxelles, 22.3.2021
            COM(2021) 132 final
            ANEXE
            la
            Propunerea de decizie a Consiliului
            privind poziția care urmează să fie adoptată, în numele Uniunii Europene, în cadrul Comitetului de asociere reunit în configurația „Comerț” și în cadrul Consiliului de asociere instituite prin Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte, în ceea ce privește un aviz favorabil referitor la foaia de parcurs completă aprobată de Guvernul Georgiei pentru punerea în aplicare a legislației în domeniul achizițiilor publice și de recunoaștere a finalizării etapei 1 din anexa XVI-B la Acordul de asociere

               ANEXA I

               Decizia nr. .../2021 a Comitetului de asociere reunit în configurația „Comerț”

               din xx.xx.2021

               privind evaluarea pozitivă a etapei 1 prevăzute în anexa XVI-B la Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte

               COMITETUL DE ASOCIERE REUNIT ÎN CONFIGURAȚIA „COMERȚ”,

               având în vedere Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte, în special articolul 146,

               întrucât:

               (1)Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte (denumit în continuare „acordul”) a fost semnat la 27 iunie 2014 și a intrat în vigoare la 1 iulie 2016.

               (2)Preambulul la acord recunoaște angajamentul Georgiei de a-și apropia progresiv legislația în sectoarele relevante de cea a Uniunii, în conformitate cu acordul și de a o pune în aplicare în mod eficace, contribuind astfel la o asociere politică și la o integrare economică mai strânsă a Georgiei cu Uniunea pentru toți cetățenii Georgiei, inclusiv pentru comunitățile scindate de conflict.

               (3)În conformitate cu articolul 147 din acord, părțile convin că deschiderea efectivă și reciprocă a piețelor lor urmează să se realizeze treptat și simultan.

               (4)În temeiul articolului 146 din acord, Georgia trebuie să se asigure că legislația sa în domeniul achizițiilor publice se apropie progresiv de acquis-ul Uniunii în domeniul achizițiilor publice și că apropierea de acquis-ul Uniunii urmează să se realizeze conform etapelor consecutive stabilite în programul din anexa XVI-B la acord, astfel cum a fost modificată prin Decizia nr. 2/2019 a Comitetului de asociere UE-Georgia reunit în configurația „Comerț” din 18 octombrie 2019
                  1
               .

               (5)În conformitate cu articolul 146 din acord, Comitetul de asociere reunit în configurația „Comerț” trebuie să adopte o decizie pentru fiecare dintre etapele prevăzute în anexa XVI-B la acord, pe baza unei evaluări pozitive din partea comitetului respectiv.

               (6)Anexa XVI-B la acord, astfel cum a fost modificată prin Decizia nr. 2/2019 a Comitetului de asociere reunit în configurația „Comerț” din 18 octombrie 2019, stabilește cerințele care trebuie îndeplinite de Georgia pentru finalizarea etapei 1,

               ADOPTĂ PREZENTA DECIZIE:

               Articolul 1

               Se acordă un aviz favorabil foii de parcurs complete aprobate de Guvernul Georgiei prin Decretul nr. 536 al Guvernului Georgiei din 31 martie 2016 „privind modificările planificate în domeniul achizițiilor publice preconizate în conformitate cu obligațiile dintre Georgia și UE în cadrul acordului privind o zonă de liber schimb aprofundată și cuprinzătoare (DCFTA)”, astfel cum a fost modificat prin Decretele nr. 154 din 22 ianuarie 2018 și nr. 974 din 12 iunie 2020 ale Guvernului Georgiei.

               Articolul 2

               Se acordă o evaluare pozitivă în ceea ce privește finalizarea de către Georgia a etapei 1 prevăzute în anexa XVI-B la acord, pe baza motivelor prevăzute în anexa la prezenta decizie.

               Articolul 3

               Prezenta decizie este redactată în limbile bulgară, cehă, croată, daneză, engleză, estonă, finlandeză, germană, greacă, franceză, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă, suedeză și georgiană, toate textele fiind în mod egal autentice.

               Articolul 4

               Prezenta decizie intră în vigoare la data adoptării.

               Adoptată la …

                        Pentru Comitetul de asociere

                        reunit în configurația „Comerț”

                        Președintele

                        Secretarii

               ANEXĂ

               În conformitate cu anexa XVI-B la acordul privind o zonă de liber schimb aprofundată și cuprinzătoare (DCFTA) menționat în capitolul 8 privind achizițiile publice, pentru finalizarea etapei 1 trebuie îndeplinite următoarele condiții:

               (1)Punerea în aplicare a articolului 143 alineatul (2) și a articolului 144 din acord;

               (2)Acordul privind strategia de reformă prevăzută la articolul 145 din acord.

               Ad 1) a) În ceea ce privește prima cerință, prima parte, articolul 143 alineatul (2) prevede următoarele: „Georgia desemnează în special:

               (a)un organism executiv la nivelul administrației publice centrale, însărcinat să garanteze o politică coerentă în toate domeniile legate de achizițiile publice. Acest organism facilitează și coordonează punerea în aplicare a prezentului capitol și îndrumă procesul de apropiere progresivă de acquis-ul Uniunii, astfel cum se prevede în anexa XVI-B la prezentul acord;

               (b)un organism imparțial și independent însărcinat cu revizuirea deciziilor luate de autoritățile sau entitățile contractante în timpul atribuirii contractelor. În acest context, «independent» înseamnă că organismul este o autoritate publică distinctă de toate entitățile contractante și de agenții economici. Se prevede posibilitatea de a supune deciziile adoptate de acest organism controlului jurisdicțional.”

               Cerința privind articolul 143 alineatul (2) litera (a) a fost îndeplinită la 23 aprilie 2014 prin Decretul guvernamental nr. 306.

               Organismul executiv central la nivelul administrației guvernamentale centrale din Georgia, însărcinat să garanteze o politică coerentă și punerea în aplicare a acesteia în toate domeniile legate de achizițiile publice, este Agenția pentru Achiziții Publice (State Procurement Agency - SPA) din Georgia. SPA este o entitate juridică independentă de drept public, autorizată să asigure respectarea și îndeplinirea dispozițiilor Legii privind achizițiile publice (PPL).

               Agenția pentru Achiziții Publice a fost înființată prin Decretul nr. 223 al președintelui Georgiei din 5 iunie 2001, întemeiat pe PPL adoptată la 9 decembrie 1998 de Parlamentul Georgiei. Ulterior, SPA a fuzionat cu Agenția pentru Concurență din Georgia (Georgian Competition Agency - GCA). După semnarea Acordului de asociere, pentru a îndeplini integral cerințele DCFTA, SPA și GCA au fost separate în două instituții distincte. În consecință, statutul actual al SPA a fost stabilit prin Decretul nr. 306 al guvernului Georgiei din 23 aprilie 2014.

               Activitățile SPA sunt reglementate de Constituția Georgiei, de acorduri internaționale, inclusiv AA/DCFTA, de lege și de statutul SPA. Controlul statului asupra activităților SPA este pus în aplicare de Guvernul Georgiei. Guvernul Georgiei aprobă, de asemenea, structura și statutul SPA.

               Primul-ministru numește și revocă președintele SPA.

               Personalul SPA este recrutat și promovat în conformitate cu Codul muncii. Numărul total de angajați permanenți este în prezent de 123, iar 22 de angajați sunt încadrați pe bază de contract pe perioadă determinată, ceea ce pare adecvat având în vedere funcțiile pe care le îndeplinesc în prezent.

               SPA și-a construit o reputație solidă în cadrul administrației guvernului Georgiei, precum și în rândul instituțiilor financiare internaționale (International Financial Institutions - IFI), al comunității donatorilor și al părților interesate internaționale, pentru modul eficient și eficace de a-și exercita atribuțiile și responsabilitățile. SPA joacă un rol central în facilitarea și coordonarea punerii în aplicare a obligațiilor DCFTA și îndrumă procesul de apropiere progresivă de acquis-ul Uniunii, astfel cum se prevede în anexa XVI-B la DCFTA. SPA are capacitatea de a sprijini în mod eficace dezvoltarea sistemului de achiziții publice (inclusiv a peisajului juridic și a întregului ecosistem) din Georgia.

               Gama de funcții pe care legea le conferă SPA acoperă cerințele generale recomandate în practica internațională pentru astfel de instituții pentru a sprijini îmbunătățirea cadrului juridic și pentru a consolida capacitatea operațională la nivelul autorităților contractante și al operatorilor economici. Funcția de reglementare, funcția de monitorizare, serviciul de asistență tehnică și funcția de formare sunt exercitate în mod adecvat de SPA.

               Funcțiile suplimentare ale SPA sunt următoarele:

               ·monitorizarea procesului de achiziții publice;

               ·întocmirea și emiterea de acte normative subordonate care să reglementeze procesul de achiziții publice;

               ·studierea și analizarea situației din sistemul de achiziții publice pe baza rapoartelor primite de la autoritățile contractante și prezentarea de propuneri Guvernului Georgiei în vederea luării deciziilor relevante;

               ·elaborarea de programe de formare standard și speciale și de instrumente metodologice, organizarea de seminare și cursuri de formare pentru autoritățile autonome centrale și locale, reprezentanții mass-media și alte persoane interesate;

               ·crearea, actualizarea și supravegherea unei baze de date unificate în materie de achiziții publice;

               ·furnizarea de servicii de consiliere autorităților contractante;

               ·sprijinirea introducerii tehnologiilor moderne ale informației și comunicațiilor în sistemul de achiziții publice;

               ·sprijinirea funcționării sistemului electronic unificat de achiziții publice și asigurarea fluxului de documente electronice în cursul procedurilor de achiziții publice;

               ·examinarea diferendelor survenite în timpul achizițiilor;

               ·supravegherea legalității procedurilor de achiziții și stabilirea politicii de reglementare a procedurilor de achiziții;

               ·menținerea listei negre și a listei albe;

               ·identificarea și/sau integrarea unui obiect de achiziții publice în sistemul de clasificare;

               ·desfășurarea de licitații consolidate pentru anumite obiecte de achiziții publice;

               ·întocmirea unui raport anual privind activitățile sale și prezentarea acestuia către Guvernul Georgiei până la data de 15 mai a fiecărui an și publicarea raportului pe site-ul web al SPA.

               Cerința privind articolul 143 alineatul (2) litera (b) a fost îndeplinită la 2 iulie 2020 prin Legea nr. 6730 din Georgia.

               Prin legea respectivă, fostul organism de control intitulat „Consiliul de soluționare a litigiilor” (Dispute Resolution Council - traducere oficială din limba georgiană în limba engleză) a fost desființat și s-a înființat un nou organism public independent și imparțial. Organismul administrativ nou înființat va funcționa ca organism de control jurisdicțional în ceea ce privește plângerile referitoare la achizițiile publice, parteneriatele public-privat și activitățile de concesionare. Modificările s-au aplicat, de asemenea, aspectelor legate de atribuirea contractelor prin achiziții „simplificate” (directe, cu sursă unică), de exemplu, procedurii de solicitare a aprobării din partea Agenției pentru Achiziții Publice în vederea efectuării de tranzacții de achiziții publice prin achiziții „simplificate” în caz de „necesitate urgentă”.

               Dispozițiile Legii nr. 6730 din 2 iulie 2020 din Georgia prevăd garanții corespunzătoare în ceea ce privește independența și imparțialitatea, conform cerinței prevăzute la articolul 143 alineatul (2) litera (b) din acord.

               Ad 1) b) În ceea ce privește prima cerință, a doua parte, în conformitate cu articolul 144, părțile se conformează unui ansamblu de standarde de bază pentru atribuirea tuturor contractelor în conformitate cu alineatele (2)-(15) din articolul menționat în ceea ce privește publicarea, atribuirea contractelor și protecția judiciară. Aceste standarde de bază provin direct din normele și principiile achizițiilor publice, astfel cum au fost reglementate în acquis-ul Uniunii în domeniul achizițiilor publice, inclusiv principiul nediscriminării, al egalității de tratament, al transparenței și al proporționalității.

               Aceste principii au fost integrate în normele în domeniul achizițiilor publice din Georgia odată cu introducerea unui sistem de achiziții publice electronice în 2010 și cu adoptarea amendamentului la Legea privind achizițiile publice prin Legea nr. 617 din 6 aprilie 2017 din Georgia.

               În 2010, Georgia a introdus un sistem de achiziții publice electronice prin crearea așa-numitului „GE-GP” – „Sistemul electronic unificat de achiziții publice” din Georgia. De la introducerea sistemului de achiziții publice electronice, 100 % din achizițiile publice din Georgia se realizează prin intermediul achizițiilor publice electronice, ceea ce asigură transparența și stimulează concurența. Transparența sistemului de achiziții publice electronice respectă pe deplin cerințele UE privind principiile de publicare, deoarece toate informațiile privind anunțurile de participare și atribuirea contractelor sunt complet transparente, fără restricții.

               Pentru a respecta unele dintre celelalte standarde de bază prevăzute la articolul 144 din acord și pentru a remedia neconformitatea PPL, SPA a elaborat proiecte de amendamente la PPL. Guvernul Georgiei a aprobat amendamentele propuse încă din decembrie 2016 și le-a transmis ulterior Parlamentului Georgiei. Amendamentele respective au fost adoptate de Parlamentul Georgiei la 6 aprilie 2017 prin Legea nr. 617 din Georgia. Amendamentele au vizat următoarele direcții principale: (a) principiile de bază; (b) specificațiile tehnice; și (c) termenele.

               (a)Amendamentul la PPL a vizat articolul 2 litera (c) și articolul 13 din PPL pentru a introduce principiul egalității de tratament și principiul proporționalității, care nu fuseseră menționate în mod explicit în lege.

               (a)Amendamentul la PPL a vizat articolul 12-1 alineatul (6) din PPL pentru a introduce utilizarea unei descrieri generale a criteriilor de performanță, a celor tehnice și/sau funcționale pentru definirea caracteristicilor lucrărilor, produselor sau serviciilor solicitate. În conformitate cu noua dispoziție, autoritățile contractante vor putea elabora specificații pe baza unor criterii de performanță, tehnice și/sau funcționale, permițând astfel depunerea de oferte care să reflecte diversitatea soluțiilor tehnice de pe piață. S-a precizat că, la elaborarea cerințelor de participare la licitație, se acordă prioritate criteriilor funcționale și de performanță;

               (b)Amendamentul a introdus termene rezonabile pentru procedura de ofertare și pentru familiarizarea cu condițiile de ofertare.

               Amendamentele respective aduse la PPL au intrat în vigoare la 19 iulie 2017. Noi amendamente au prelungit, de asemenea, termenele de depunere a ofertelor sub pragurile Uniunii. În prezent, termenele pentru fiecare tip de procedură, atât sub pragurile Uniunii, cât și peste acestea, sunt următoarele:

                        Tipul procedurii

                        Obiect

                        Prag monetar

                        Termene

                        Licitație electronică

                        Contracte de produse și servicii

                        Între 5 000 GEL și 150 000 GEL

                        7 zile

                        Minimum 150 000 GEL

                        10 zile

                        Contracte de lucrări

                        Între 5 000 GEL și 300 000 GEL

                        10 zile

                        Minimum 300 000 GEL

                        20 de zile

                        Peste pragurile UE

                        Contracte de produse și servicii

                        Minimum 135 000 EUR

                        30 de zile

                        Contracte de lucrări

                        Minimum 5 225 000 EUR

               Ad 2) În ceea ce privește a doua cerință a etapei 1 prevăzute în anexa XVI-B la acord, este necesară aprobarea unei foi de parcurs în conformitate cu articolul 145 din acord. Articolul 145 alineatul (1) din acord prevede că, înainte de începerea apropierii progresive, Georgia prezintă Comitetului de asociere reunit în configurația „Comerț” o foaie de parcurs completă pentru punerea în aplicare a capitolului 8 din titlul IV din acord, însoțită de un calendar și de descrierea etapelor principale. Acest document care, în conformitate cu acordul, respectă etapele și calendarele stabilite în anexa XVI-B, include toate reformele referitoare la apropierea de acquis-ul Uniunii și la dezvoltarea capacităților instituționale.

               La 31 martie 2016, guvernul Georgiei a aprobat Decretul nr. 536 privind aprobarea Foii de parcurs „privind modificările planificate în domeniul achizițiilor publice preconizate în conformitate cu obligațiile dintre Georgia și UE în cadrul acordului privind o zonă de liber schimb aprofundată și cuprinzătoare (DCFTA)”. Acest decret a fost modificat prin Decretele guvernamentale nr. 154 din 22 ianuarie 2018 și nr. 974 din 12 iunie 2020.

               Această foaie de parcurs include toate reformele în ceea ce privește apropierea de acquis-ul Uniunii și dezvoltarea capacităților instituționale și respectă etapele și calendarele stabilite în anexa XVI-B la acord, în conformitate cu articolul 145 din acord.

               ANEXA II

               Decizia nr. .../2021 a Consiliului de asociere UE-GEORGIA

               din xx.xx.2021

               privind acordarea accesului reciproc pe piață pentru produsele pentru autoritățile guvernamentale centrale în conformitate cu anexa XVI-B la Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte

               CONSILIUL DE ASOCIERE,

               Având în vedere Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte, în special articolul 146, articolul 406 și articolul 419 alineatul (5),

               întrucât:

               (1)Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte (denumit în continuare „acordul”) a fost semnat la 27 iunie 2014 și a intrat în vigoare la 1 iulie 2016.

               (2)Preambulul la acord recunoaște angajamentul Georgiei de a-și apropia progresiv legislația în sectoarele relevante de cea a Uniunii, în conformitate cu acordul și de a o pune în aplicare în mod eficace, contribuind astfel la o asociere politică și la o integrare economică mai strânsă a Georgiei cu Uniunea pentru toți cetățenii Georgiei, inclusiv pentru comunitățile scindate de conflict.

               (3)În conformitate cu articolul 147 din acord, părțile convin că deschiderea efectivă și reciprocă a piețelor lor urmează să se realizeze treptat și simultan.

               (4)În temeiul articolului 146 din acord, Georgia trebuie să se asigure că legislația sa în domeniul achizițiilor publice se apropie progresiv de acquis-ul Uniunii în domeniul achizițiilor publice și că apropierea de acquis-ul Uniunii se realizează conform etapelor consecutive stabilite în programul din anexa XVI-B la acord, astfel cum a fost modificată prin Decizia nr. 2/2019 a Comitetului de asociere UE-Georgia reunit în configurația „Comerț” din 18 octombrie 2019
                  2
               . În conformitate cu Decizia nr. [1/2021 de confirmat] a Comitetului de asociere reunit în configurația „Comerț” din [data], Comitetul de asociere reunit în configurația „Comerț” a emis o evaluare pozitivă cu privire la finalizarea de către Georgia a etapei 1 prevăzute în anexa XVI-B la acord.

               (5)În conformitate cu articolul 419 alineatul (5) din acord, Consiliul de asociere, în temeiul competențelor care îi sunt conferite prin articolele 406 și 408 din acord, trebuie să decidă trecerea la o nouă fază a deschiderii piețelor, dacă acest lucru este prevăzut în titlul IV (Comerț și aspecte legate de comerț) din acord,

               ADOPTĂ PREZENTA DECIZIE:

               Articolul 1

               Se acordă un acces reciproc pe piață Georgiei pentru achizițiile publice de produse efectuate de autoritățile guvernamentale centrale din Uniunea Europeană și, respectiv, Uniunii Europene pentru achizițiile publice de produse efectuate de autoritățile guvernamentale centrale georgiene, în teritoriile menționate la articolul 429 din acord.

               Articolul 2

               Prezenta decizie este redactată în limbile bulgară, cehă, croată, daneză, engleză, estonă, finlandeză, germană, greacă, franceză, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă, suedeză și georgiană, toate textele fiind în mod egal autentice.

               Articolul 3

               Prezenta decizie intră în vigoare la data adoptării.

               Adoptată la …

                        Pentru Consiliul de asociere

                        Președintele

                        Secretarii

                     (1)

                        JO L 296, 15.11.2019, p. 33.

                     (2)

                        JO L 296, 15.11.2019, p. 33.